Man sterf saam met sy vrou toe hy haar wou redJohnny en Teresa Hatley ŉ Man het die afgelope naweek ŉ hartaanval gekry en is dood toe hy probeer het om sy vrou met KPR by te bring. Johnny Hatley (67) het Sondag sy vrou, Teresa (66), bewusteloos op die vloer in hul huis in Stanly, Noord-Carolina, aangetref, berig die Stanly News & Press. Hatley het met KPR begin, maar Teresa was vermoedelik reeds dood. Paramedici het aan die familie gesê Johnny het ŉ hartaanval gekry terwyl hy Teresa wou bybring. “Hy kon klaarblyklik nie sonder haar leef nie,” het die egpaar se dogter, Lisa Hammill, gesê. Die egpaar was welbekend in die gemeenskap as die eienaars van die Fast Stop-winkel. Die familie het aan die koerant gesê Johnny het 41 jaar gelede die winkel gekoop en hy en sy vrou het intussen ŉ lojale kliëntebasis opgebou. Hulle was 31 jaar lank getroud.